September | 2010 | SKRYWERS SKRYF
Verwerping of kritiek wat seermaak
Onthou dan een ding: jy is in goeie geselskap. Groot skrywers het dit ook al beleef en daarna met harde werk groot sukses behaal.
Probeer weer. Dalk het jy dit vir die verkeerde uitgewer gestuur. Miskien is dit presies waarna 'n ander uitgewer op soek is. Moenie jou manuskrip sommer in die onderste laai van jou lessenaar gooi nie. Onthou dat die oordeel wat oor jou werk uitgespreek is, slegs daardie een uitgewer se opinie is.
Dalk het jy die verkeerde genre aangepak. Miskien is jou werk meer gepas in 'n ander genre. Eksperimenteer met iets anders.
Probeer objektief na jou werk kyk. Dalk sien jy waar jy kan verbeter. Moenie sommer tou opgooi nie.
"Jou boek is publiseerbaar, maar slegs as jy dit sus of so verander," is nog 'n ander gevreesde briefie. Dit kan net so seer maak as verwerping, want jy was dan so seker jou manuskrip is perfek.
Hoe hanteer jy verwerping of kritiek?
Erken dat dit seermaak. Om die pyn te ontken, sal niks help nie.
Gee jouself kans om oor die ergste seer te kom en lees dan weer die kritiek. Dit sal heelwaarskynlik nie meer so seermaak soos met die eerste oogopslag nie.
Deel jou gevoelens met iemand wat sal verstaan.
Wees goed vir jouself: eet 'n tjoklit of koop vir jouself blomme, drink 'n glas wyn, of enigiets wat jou sal troos.
Takel dan weer die manuskrip en maak die veranderinge wat die redakteur voorstel of pos dit vir 'n ander uitgewer indien dit verwerp was.
Moenie wag totdat jy weer van die uitgewer hoor nie, begin so gou moontlik met 'n nuwe manuskrip
Skrywers, deel asseblief julle ervaringe met ons. Vertel jou storie. Ons wil graag weet hoe jy verwerping of kritiek oorkom het.
By Madelie Human • Posted in Beginnerskrywers,Inligting vir skrywers,Skryfdinge,Skryfwenke,Skrywerontwikkeling,Uncategorized
'n Paar lekker skakels
Boekemakranka – 'n virtuele leeskring: http://leeskring.lefora.com/
Daar is talle interessante afdelings, waaronder boekbesprekings en notas van leeskringe, kennisgewing van boekbekendstellings, ens.
Boekemakranka se Top 100 Afrikaanse boeke vir 2009: http://leeslys.wordpress.com/ Hoeveel van hulle het jy al gelees? Om Afrikaans te lees, is sekerlik noodsaaklik as ons in Afrikaans wil skryf!